《登黄山炼丹峰寻昔人隐处》
宋代·赵滂

我游黄山当严冬，雪消日暖无天风。
欲求昔人栖隐处，发兴况有高僧同。
危矼侧步目已眩，绝壁下瞰心为忡。
交流二涧泻寒碧，樵牧不来萝径穷。
嵯峨乱石大如屋，蹴踏豺虎登虬龙。
手披灌木出林杪，仰从云际窥奇峰。
中高一柱揭南斗，旁扶两岫森寒松。
文楸万本翠如织，宛宛内蓄何冲融。
仙灵窟宅景象异，岂与下界同污隆。
名姓无传年代远，只有药臼留遗踪。
摩挲考击三叹息，怅不并世来相从。
因怜李白升绝顶，空吟菡萏金芙蓉。
几年戎马暗南国，眼前厌见旌旗红。
脱身长往宿有愿，把茅不用烦人工。
曹阮浮丘应好在，山南山北会相逢。

作者简介：赵与滂，字肖范，号蔗境，秦王德芳九世孙，四明（今浙江宁波）人。理宗淳祐九年（一二四九）为闽安镇官（《闽中金石志》卷一○）。今录诗七首。